钦定古今图书集成/明伦汇编/官常典/第790卷 > 李之纯
## 钦定古今图书集成/明伦汇编/官常典/第790卷 > 李之纯

按《宋史》本传：之纯，字端伯，沧州无棣人。登进士第，熙
宁中，为度支判官、江西转运副使。御史周尹劾广西
提点刑狱许彦先受邕吏金，命之纯往究其端，乃起
于出婢之口，之纯以为芜俚之言，不治。彦先得免，徙
成都路转运使。成都岁发官米六千石，损直与民，言
者谓惠民损上，诏下其议，之纯曰：“蜀郡人恃此为生
百年，奈何一旦夺之？”事遂已。秩满复留，凡数岁始还
朝。神宗劳之曰：“遐方不欲数易大吏，使剑外安靖，年
谷屡丰，以彰朝廷绥远之意，汝知之乎？”以为右司郎
中，转太仆卿。元祐初，加直龙图阁、知沧州。召为户部
侍郎，未至，改集贤殿修撰、河北都转运使，进宝文阁
待制、知瀛州。俄以直学士知成都府，还为户部，三迁
御史中丞。建言：“朝廷事下六部，但随省吏，视其前后
批，以制缓急之序，是为胥吏颛处命令也。若大臣不
暇省，宜令列曹长贰随其所承，当行即行，当止即止，
必禀而后决，毋拘于文，则吏不得舞权，而下情达矣。”
又言：“众贤和于朝，则万物和于野，燮理阴阳，辅相之
职。间者国论稍亏，雍睦，语言播传，动系观望，不可以
不谨。”董敦逸、黄庆基论苏轼托词命以毁先帝，苏辙
以名器私所亲，皆以监司罢之。纯疏其诬罔，乃更黜
之。以疾改工部尚书。绍圣中，刘拯劾其阿附辙，出知
单州。卒，年七十五。从弟之仪。